13. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 993 της 12/18 Δεκ. 1979 (ΦΕΚ Α΄ 277) Περί επεκτάσεως των διατάξεων του Νόμ. 103/75, ως ούτος ετροποποιήθη και συνεπληρώθη υπό του άρθρ. 5 του Νόμ. 854/78, και επί των τακτικών υπαλλήλων του Ταμείου Επικουρικής Ασφαλίσεως Υπαλλήλων Φαρμακευτικών Εργασιών οι οποίοι τυγχάνουν υποχρεωτικώς ησφαλισμένοι εις τον παρά τω Ταμείω τούτω Κλάδον Προνοίας. Έχοντες υπ’ όψει: 1.Τας διατάξεις της παρ. β΄ του άρθρ. 3 του Νόμ. 103/1975 «περί καταβολής εφ’ άπαξ χρηματικού βοηθήματος εις τους εκ της υπηρεσίας αποχωρούντας λόγω συνταξιοδοτήσεως υπαλλήλους Ν.Π.Δ.Δ. απάσης της Χώρας». 2.Τας διατάξεις της παρ. 2 του άρθρ. 5 του Νόμ. 103/75 το οποίον προσετέθη δια της παρ. 4 του άρθρ. 5 του Νόμ. 854/78. 3.Τας διατάξεις του άρθρ. 12 παρ. 2 του Νόμ. 400/76 «περί Υπουργικού Συμβουλίου και Υπουργείων» (ΦΕΚ 203/1976 τ.Α΄). 4.Την υπ’ αριθ. Δ3/2087/6.12.77 (ΦΕΚ 1278/77 τ.Β΄) απόφασιν Πρωθυπουργού και Υπουργού Κοινωνικών Υπηρεσιών. 5.Την γνώμην του Διοικητικού Συμβουλίου του Ταμείου Επικουρικής Ασφαλίσεως Υπαλλήλων Φαρμακευτικών Εργασιών ληφθείσαν κατά την υπ’ αριθ. 2448/24.10.79 συνεδρίασιν αυτού. 6.Την υπ’ αριθ. 1160/1979 γνωμοδότησιν του Συμβουλίου της Επικρατείας προτάσει του επί των κοινωνικών Υπηρεσιών Υφυπουργού, αποφασίζομεν: Άρθρ.1.-Οι τακτικοί υπάλληλοι του Ταμείου Επικουρικής Ασφαλίσεως Υπαλλήλων Φαρμακευτικών Εργασιών, οίτινες τυγχάνουν ησφαλισμένοι εις τον παρά τω Ταμείω τούτω Κλάδον Προνοίας, δικαιούνται, εφ’ όσον το εφ’ άπαξ βοήθημα του εν λόγω Κλάδου υπολείπεται της αποζημιώσεως της προβλεπομένης υπό του Νόμ. 103/75 ως ούτος ετροποποιήθη υπό του άρθρου 5 του Νόμ. 854/78, να λάβουν παρά του Ταμείου Επικουρικής Ασφαλίσεως Υπαλλήλων Φαρμακευτικών Εργασιών, την προκύπτουσαν διαφοράν μεταξύ του εφ’ άπαξ βοηθήματος του Κλάδου Προνοίας του Ταμείου τούτου και δια του ως άνω Νόμου καθοριζομένης αποζημιώσεως. Άρθρ.2.-Επί των αποδοχών των υπαγομένων εις την ρύθμισιν του παρόντος υπαλλήλων, αι οποίαι καθορίζονται υπό του άρθρ. 2 του Νόμ. 103/75 ως τούτο αντικατεστάθη υπό της παρ. 3 του άρθρ. 5 του Νόμ. 854/78 επιβάλλεται κράτησις εκ ποσοστού 1% υπέρ του Ταμείου Επικουρικής Ασφαλίσεως Υπαλλήλων Φαρμακευτικών Εργασιών εφαρμοζομένων αναλόγως και των λοιπών διατάξεων του άρθρου τούτου. Προκειμένου περί υπαλλήλων εχόντων συμπληρώσει 10ετή τουλάχιστον υπηρεσίαν η ως άνω κράτησις ορίζεται εις ποσοστόν 2% επί των αυτών αποδοχών. Άρθρ.3.-Η ισχύς του παρόντος άρχεται από της ισχύος του Νόμ. 103/75. 